text: Politiet advarer: Hæveautomater i Esbjerg overvåget 
  05 maj 2014 kl. 07.52
  Har du hævet kontanter i Lån & Spar Bank på Strandbygade eller hos Bank Nordic på Kongensgade i Esbjerg, så skal du tjekke din konto.
  Personalet i bankerne opdagede fredag, at ukendte gerningsmænd havde sat skimmingudstyr op ved bankens hæveautomat.
  Udstyret bliver sat op, så det er i stand til at aflure kreditkortinformationer og koder. Det foregår typisk ved at der sættes en enhed hen over kortslusen. Den kan så aflæse de informationer, der er på kortets magnetstribe.
  Kortet kan så efterfølgende blive brugt til at handle på internettet.
  